Umfjöllun og viðtöl : ÍR - Tindastóll 92 - 84 | Stólarnir lentu á vegg í Hellinum vísir / bára ÍR tók á móti Tindastól í Hertz-hellinum í Dominos-deild karla í kvöld . Fyrir leikinn var ÍR í 7. sæti með 10 stig en Tindastóll í 1. - 3. sæti með 14 stig . ÍR-ingar byrjuðu leikinn betur og skoruðu fyrstu sjö stig leiksins . Tindastóll náði síðan ágætis áhlaupi og komust yfir í 12 - 15 en þá settu heimamenn niður 10 stig í röð . Staðan að loknum fyrsta leikhluta var 26 - 19 . Stólarnir náðu ágætis flugi í öðrum leikhluta og komust fimm stigum yfir , 33 - 38 , en þá náðu heimamenn góðum kafla og komust yfir í 46 - 43 . Gestirnir minnkuðu svo muninn í eitt stig og staðan í hálfleik 46 - 45 fyrir ÍR . ÍR-ingar byrjuðu þriðja leikhluta betur og skoruðu fyrstu sex stigin , staðan þá orðin 52 - 45 . Þá tóku gestirnir frá Skagafirði við sér og minnkuðu muninn í 54 - 53 . Gerel Simmons virtist vera að koma Stólunum yfir í 55 - 54 en fékk dæmdan á sig ruðning og eftir það missti sóknarleikur þeirra allt flug og heimamenn komust 10 stigum yfir . Góðar lokamínútur í leikhlutanum hjá Tindastól komu þeim aftur inn í leikinn og staðan að þremur leikhlutum loknum 66 - 61 fyrir ÍR . Heimamenn héldu forskoti sínu út fjórða leikhluta en mesta spennan myndaðist þegar Jaka Brodnik setti niður þriggja stiga skot og minnkaði muninn í þrjú stig þegar þrjár mínútur voru til stefnu . Eftir það skoruðu heimamenn fimm stig í röð og gerðu út um leikinn og urðu lokatölur 92 - 84 . Sterkur sigur ÍR . Af hverju vann ÍR ? Þeir mætta ákveðnir og með mikinn vilja til leiks . Georgi Boyanov var frábær og mjög aggresívur undir körfunni , bæði í því að skora og taka fráköst . ÍR-ingar spiluðu betri varnarleik og voru yfir allan seinni hálfleik og náðu að halda því út til loka leiksins . Tindastóll náði aldrei að spila sinn leik , þetta var ekki þeirra dagur og þeir voru mikið að tapa boltum og reyna erfið skot . Veðrið fyrir norðan í vikunni truflaði æfingar hjá Tindastól en það vildi Baldur þjálfari liðsins ekki nota sem afsökun eftir leikinn . Besti maður vallarinsGeorgi Boyanov fær þau verðlaun . Skilaði góðu framlagi bæði í sókn og vörn og var ákveðinn undir körfunni . Var með 27 stig , 12 fráköst og 5 stoðsendingar , þar af 7 sóknarfráköst . Hvað gerist næst ? ÍR-ingar fara upp í 5. sæti með þessum sigri og hafa nú unnið 6 leiki , einum leik minna en Tindastóll sem situr í 3. sæti . Í næstu viku verður síðasta umferð ársins , þá mætir Tindastóll Grindvíkingum heima á Sauðárkróki á meðan ÍR-liðið fer í heimsókn til Keflavíkur . Hörkuleikir fyrir bæði lið . Borche : Áttum ekki efni á því að tapaBorche Ilievski þjálfari ÍR var að vonum sáttur með sigur síns liðs . „ Ég er mjög sáttur með frammistöðuna , sérstaklega varnarleikinn . Við áttum ekki efni á því að tapa fleiri leikjum eftir Grindavíkurleikinn . Við stjórnuðum leiknum mestallan tímann en auðvitað er Tindastóll gott lið sem gefst ekki upp og voru alltaf nálægt okkur en við náðum sem betur fer að halda þetta út . “ ÍR-liðið kom mjög ákveðið og sterkt til leiks : „ Við byrjuðum leikinn mjög vel en síðan koma þeir til baka sem er eðlilegt , stærsta hluta leiksins var þetta jafn leikur . Við gerðum útslagið í þriðja leikhluta og náðum að halda yfirburðum restina af leiknum en auðvitað gat allt gerst . Þeir fengu nokkur opin skot í lokin sem þeir klúðruðu , sem betur fer fyrir okkur . Þetta var erfiður leikur . “ ÍR var án nokkura leikmanna í leiknum : „ Arnór er veikur og Davíð kjálkabrotinn . Við erum frekar óheppnir með þessi meiðsli á leiktíðinni , vonandi verður árið 2020 betra hvað það varðar , “ sagði Borche að lokum . Baldur : Nota aldrei afsakanirBaldur Þór Ragnarsson þjálfari Tindastóls var svekktur með tapið í kvöld : „ Það er leiðinlegt að tapa , ÍR-ingarnir voru mjög góðir í dag en við þurfum að gera betur . Þeir voru mjög góðir en við getum gert betur í ýmsum hlutum . “ Tindastóll átti erfitt með að ná sér í stig í þriðja leikhlutanum . Um það sagði Baldur : „ Í sjálfu sér vorum við ekki að finna nógu góðar glufur á vörninni þeirra á þessum tíma . Þeir voru bara þéttir og auðvitað eigum við að geta fundið einhverjar opnanir þannig að við munum vinna í því að gera það . “ Það var mikið óveður í vikunni og þá sérstaklega á norðurhluta landsins þar sem Tindastólsliðið æfir og spilar sína heimaleiki . „ Við æfðum ekki í gær og daginn áður æfðum í myrkri , það var náttúrulega rafmagnslaust , þannig það hefur einhver áhrif en í sjálfu sér þýðir ekkert að ræða það , það er bara partur af þessu . Ég nota aldrei afsakanir , við þurfum bara að gera betur til að vinna . “